Yoshlar sanoat va tadbirkorlik zonasi hamda Yosh tadbirkorlarni qo‘llab-quvvatlash jamg‘armasi to‘g‘risida nizomlarni tasdiqlash to‘g‘risida

O‘zbekiston Respublikasi Prezidentining “Yoshlar sanoat va tadbirkorlik zonalari faoliyatini tashkil etish hamda yoshlarning tadbirkorlikka oid tashabbuslarini qo‘llab-quvvatlash chora-tadbirlari to‘g‘risida” 2021-yil 21-apreldagi PQ-5088-son qaroriga muvofiq Vazirlar Mahkamasi qaror qiladi:
 1. Quyidagilar:
 yoshlar sanoat va tadbirkorlik zonalarini tashkil qilish va boshqarish, ularga joylashtirish uchun yosh tadbirkorlik subyektining investitsiya loyihalarini tanlab olish va joylashtirish, ularda joylashgan binolar va inshootlarni xususiylashtirish, shuningdek, tijorat banklari tomonidan qurilgan bino va inshootlarni lizing yoki ijaraga berish tartibini nazarda tutuvchi Yoshlar sanoat va tadbirkorlik zonasi to‘g‘risidagi nizom 1-ilovaga muvofiq;
 yosh tadbirkorlarni qo‘llab-quvvatlash jamg‘armasi mablag‘larini shakllantirish manbalari, jamg‘arma faoliyatini boshqarish, jamg‘arma mablag‘lari hisobidan moliyalashtirish, shuningdek, uning mablag‘laridan foydalanishga doir hisobot va nazorat yuritish tartibini nazarda tutuvchi Yosh tadbirkorlarni qo‘llab-quvvatlash jamg‘armasi to‘g‘risidagi nizom 2-ilovaga muvofiq tasdiqlansin.
 2. Belgilansinki:
 yosh tadbirkorlik subyekti o‘n sakkiz yoshga to‘lgan va o‘ttiz yoshdan oshmagan hamda yuridik shaxs maqomida yoki ta’sischilari sifatida sanoat yoki xizmat ko‘rsatish yo‘nalishida investitsiya loyihasini amalga oshirish istagini bildirgan O‘zbekiston Respublikasi fuqarolari hisoblanadi;
 barcha yosh tadbirkorlik subyektlarining investitsiya loyihalarini moliyalashtirish uchun Yosh tadbirkorlarni qo‘llab-quvvatlash jamg‘armasining mablag‘lari tijorat banklari tomonidan belgilangan tartibda ajratiladi.
 3. O‘zbekiston Respublikasi Investitsiyalar va tashqi savdo vazirligi (Voitov) Yoshlar ishlari agentligi, vazirliklar, idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2021-yilning 20-mayigacha:
 2021-yil 1-sentabrigacha 77 ta hamda 2022-yil 1-yanvarigacha 142 ta Yoshlar sanoat zonalarini ishga tushirilishini nazarda tutuvchi ish reja ishlab chiqsin va tasdiqlasin;
 yoshlarning tadbirkorlik tashabbuslarini qo‘llab-quvvatlash tizimi doirasida nazarda tutilgan imkoniyatlar va imtiyozlar to‘g‘risida yoshlar orasida keng targ‘ibot ishlarini tashkil etish bo‘yicha chora-tadbirlar rejasi ishlab chiqsin va tasdiqlash uchun Vazirlar Mahkamasiga kiritsin.
 4. O‘zbekiston Respublikasi Investitsiyalar va tashqi savdo vazirligi:
 har yili 25-dekabrgacha — Yosh tadbirkorlarni qo‘llab-quvvatlash jamg‘armasining kelgusi yil uchun ish rejasini ishlab chiqsin va tasdiqlasin;
 har yili 20-yanvargacha — Yosh tadbirkorlarni qo‘llab-quvvatlash jamg‘armasi mablag‘larining taqsimlanishi bo‘yicha yillik hisobotni Vazirlar Mahkamasiga kiritsin;
 Yosh tadbirkorlarni qo‘llab-quvvatlash jamg‘armasi mablag‘laridan maqsadli va samarali foydalanilishini nazorat qilsin.
 5. Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasi (Umurzakov) bir oyda kamida bir marotaba Yoshlar sanoat zonalarini tashkil qilish hamda Yosh tadbirkorlarni qo‘llab-quvvatlash jamg‘armasi mablag‘laridan samarali foydalanish bo‘yicha amalga oshirilgan chora-tadbirlarning natijadorligini tanqidiy muhokama qilsin hamda har chorak yakuni bo‘yicha Vazirlar Mahkamasiga hisobot kiritib borsin.
 6. O‘zbekiston Respublikasi Investitsiyalar va tashqi savdo vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov zimmasiga yuklansin.
 1. Mazkur Nizom yoshlar sanoat va tadbirkorlik zonalari va ularning faoliyatini tashkil etish, shuningdek, ushbu zonalar hududlarida amalga oshirish uchun yosh tadbirkorlik subyektlarining investitsiya loyihalarini tanlab olish va joylashtirish tartibini belgilaydi.
 2. Ushbu Nizomda quyidagi tushunchalardan foydalaniladi:
 yosh tadbirkorlik subyekti — o‘n sakkiz yoshga to‘lgan va o‘ttiz yoshdan oshmagan hamda yuridik shaxs maqomida yoki ta’sischilari sifatida sanoat yoki xizmat ko‘rsatish yo‘nalishida investitsiya loyihasini amalga oshirish istagini bildirgan O‘zbekiston Respublikasi fuqarolari;
 yoshlar sanoat va tadbirkorlik zonalari (keyingi o‘rinlarda — Yoshlar sanoat zonalari) — tegishli hududni jadal ijtimoiy-iqtisodiy rivojlantirish, yoshlar bandligini, eng avvalo “Yoshlar daftari”ga kiritilgan yoshlarning bandligini ta’minlash va yosh tadbirkorlik subyektlarining investitsiya loyihalarini amalga oshirilishini qo‘llab-quvvatlash maqsadida ajratilgan maxsus hudud.
 3. Yoshlar sanoat zonalari faqat muhandislik-texnik kommunikatsiyalari mavjud bo‘lgan yoki o‘tkazish oson bo‘lgan, faoliyat ko‘rsatmayotgan ishlab chiqarish maydonlari va qishloq xo‘jaligiga mo‘ljallanmagan yer maydonlarida tashkil etiladi.
 4. Yoshlar sanoat zonalarini tashkil etish va faoliyat ko‘rsatayotgan Yoshlar sanoat zonalari hududining chegaralarini o‘zgartirish to‘g‘risidagi qarorlar Vazirlar Mahkamasi bilan kelishilgan holda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan qabul qilinadi.
 Yoshlar sanoat zonalari hududining chegaralari Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari qarorlariga asosan tasdiqlanadi.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari Yoshlar sanoat zonalarini tashkil etish yoki faoliyat ko‘rsatayotganlarining chegaralarini o‘zgartirish uchun Investitsiyalar va tashqi savdo vazirligiga quyidagi hujjatlarni taqdim etadi:
 mo‘ljallangan yer maydonlari chegaralari chizib ko‘rsatilgan yer-kadastr rejasining ko‘chirma nusxasi;
 mo‘ljallangan chegaralarda joylashgan yerlarning tarkibi, yer egalarining, yerdan foydalanuvchilarning, yer maydonlari ijarachilarining va mulkdorlarining (ular mavjud bo‘lgan taqdirda) ro‘yxati hamda ularning Yoshlar sanoat zonalari tashkil etilishiga Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga yozma shaklda berilgan roziligi;
 tegishli hududdagi kommunikatsiyalar bilan ta’minlanganlik darajasini tahlil qilish natijalari asosida ishlab chiqilgan Yoshlar sanoat zonalarini yo‘l-transport, muhandislik kommunikatsiya infratuzilmasi bilan ta’minlash bo‘yicha dastur.
 6. Investitsiyalar va tashqi savdo vazirligi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan taqdim qilingan hujjatlarni bir hafta muddatda o‘rganib chiqib, Yoshlar sanoat zonalarini tashkil etish va faoliyat ko‘rsatayotgan Yoshlar sanoat zonalarining chegaralarini o‘zgartirishning maqsadga muvofiqligi yuzasidan xulosani Nizomning 5-bandida ko‘rsatilgan hujjatlar bilan birgalikda Vazirlar Mahkamasiga kiritadi.
 7. Vazirlar Mahkamasi kelib tushgan hujjatlarni o‘n kunlik muddatda Investitsiyalar va tashqi savdo vazirligining xulosasi va Nizomning 5-bandida ko‘rsatilgan hujjatlar asosida ko‘rib chiqadi hamda ko‘rib chiqish natijalarini Investitsiyalar va tashqi savdo vazirligi va tegishli mahalliy ijro etuvchi hokimiyat organlariga yuboradi.
 8. Qoraqalpog‘iston Respublikasi Vazirlar Kengashi Raisining o‘rinbosari — investitsiyalar va tashqi savdo vaziri, viloyatlar va Toshkent shahar hokimining o‘rinbosarlari — investitsiyalar va tashqi savdo boshqarmalari boshliqlari Yoshlar sanoat zonalarining faoliyatini muvofiqlashtirib boradi, ularni rivojlantirish hamda faoliyatini samarali tashkil etish choralarini ko‘radi.
 9. Investitsiyalar va tashqi savdo vazirligining hududiy boshqarmalari Yoshlar sanoat zonalari faoliyatini muvofiqlashtirib borish doirasida quyidagilarni amalga oshiradi:
 Yoshlar ishlari agentligining hududiy boshqarmalari bilan birgalikda investitsiya loyihalarini amalga oshirishning har bir bosqichida yosh tadbirkorlik subyektining hamda tegishli davlat organlarining o‘zaro hamkorligini tashkil etadi;
 investitsiya loyihalarini amalga oshirish bilan bog‘liq bo‘lgan, shu jumladan mavjud byurokratik to‘siqlarni bartaraf etish bo‘yicha masalalarni hal etishga doir ishlarni tashkillashtiradi;
 investitsiya loyihalarini ajratilgan yer maydonlari chegarasigacha yetarli quvvatda muhandislik-kommunikatsiya tarmoqlari va zarur infratuzilma bilan ta’minlash bo‘yicha tegishli tashkilotlarga murojaat qiladi;
 investitsiya loyihalari bo‘yicha ular foydalanishga topshirilgunga qadar bo‘lgan jarayonning to‘liq monitoringini amalga oshiradi.
 Investitsiyalar va tashqi savdo vazirligi huzuridagi Eksportni rag‘batlantirish agentligi Yoshlar sanoat zonalari hududidagi yosh tadbirkorlik subyekti tomonidan ishlab chiqariladigan mahsulotlar va xizmatlar haqidagi ma’lumotlar bazasini yuritadi va ularga yetakchi xalqaro elektron savdo maydonlariga chiqarishda ko‘maklashadi.
 10. O‘zbekiston Respublikasi Yoshlar ishlari agentligining hududiy boshqarmalari Investitsiyalar va tashqi savdo vazirligining hududiy boshqarmalari bilan birgalikda:
 yoshlarning tadbirkorlik tashabbuslarini qo‘llab-quvvatlash tizimi doirasida nazarda tutilgan imkoniyatlar, imtiyozlar, amaliy ko‘maklashuv chora-tadbirlari yuzasidan yoshlar orasida keng targ‘ibot ishlarini olib boradi;
 yoshlarning tadbirkorlik g‘oyalarini amalga oshirish maqsadida loyihaoldi hujjatlarini ishlab chiqish uchun “loyihalar fabrikasi”ga yo‘naltiradi;
 Yoshlar sanoat zonalari hududida yosh tadbirkorlik subyektlarining loyihalarini amalga oshirilishini va ularning davlat tashkilotlari bilan samarali hamkorligini ta’minlaydi;
 yosh tadbirkorlik subyektining eksport salohiyatini oshirish maqsadida har oyda mahalliy va xorijiy kompaniyalarni, mutaxassislarni jalb qilgan holda motivatsion biznes-seminarlar, treninglar, savdo missiyalari va biznes-forumlar tashkil etadi;
 yosh tadbirkorlik subyektlarini ishlab chiqarilgan mahalliy mahsulotlarni eksport qilishdagi mavjud imtiyozlar va preferensiyalar to‘g‘risidagi ma’lumotlar bilan ta’minlaydi.
 11. O‘zbekiston Respublikasi Yoshlar ishlari agentligining hududiy boshqarmalari “loyihalar fabrikasi” bilan birgalikda loyiha-takliflari asosida loyiha biznes-rejasini ishlab chiqishda, shuningdek moliyalashtirish uchun buyurtmanoma taqdim etilgan investitsiya loyihalariga doir loyihaoldi hujjatlarini ko‘rib chiqish va tayyorlashda yosh tadbirkorlik subyektlariga amaliy yordam ko‘rsatadi.
 12. Yoshlar sanoat zonalari hududida investitsiya loyihalarini joylashtirish mazkur Nizomga 1-ilovada keltirilgan sxemaga muvofiq amalga oshiriladi.
 13. Yoshlar sanoat zonalarida joylashtirish uchun investitsiya loyihalari shahar va tuman hokimlari rahbarligidagi ushbu Nizomga 2-ilovaga muvofiq namunaviy tarkibda shakllantiriladigan Yoshlar sanoat va tadbirkorlik zonasida joylashtirish uchun investitsiya loyihalarini tanlab olish bo‘yicha ishchi guruhlarning (keyingi o‘rinlarda — ishchi guruhlar) qarorlariga asosan amalga oshiriladi.
 14. Yoshlar sanoat zonalarida o‘z investitsiya loyihalarini joylashtirish istagida bo‘lgan yosh tadbirkorlik subyektlari quyidagi hujjatlarni tuman (shahar) investitsiyalar va tashqi savdo bo‘limlariga taqdim etadi.
 mazkur Nizomga 3-ilovada keltirilgan shaklga muvofiq investitsiya buyurtmanomasi;
 investitsiya loyihasining biznes-rejasi yoki texnik-iqtisodiy asosi;
 investitsiya loyihasi to‘g‘risida ma’lumotnoma.
 Taqdim etilgan ma’lumotlar hamda hujjatlarning to‘g‘ri va ishonchliligi uchun yosh tadbirkorlik subyekti javobgar hisoblanadi.
 15. Tuman (shahar) investitsiyalar va tashqi savdo bo‘limlari yosh tadbirkorlik subyektlaridan tegishli hujjatlar to‘liq kelib tushgan kunning o‘zida ularni ishchi guruhlarga ko‘rib chiqish uchun yuboradi.
 16. Investitsiya loyihalarini joylashtirish to‘g‘risida ishchi guruhning qarori yosh tadbirkorlik subyekti tomonidan tegishli hujjatlar taqdim qilingan kundan boshlab 10 kalendar kun ichida qabul qilinadi hamda bu haqda ijobiy yoki rad etish to‘g‘risida xulosa berilishi shart.
 17. Rad etilgan loyihalar bo‘yicha rad etish sabablari aniq bayon etilgan holda yozma ravishda yosh tadbirkorlik subyektlariga javob beriladi.
 18. Ishchi guruhlar taqdim etilgan investitsiya buyurtmanomalarini ko‘rib chiqadi va quyidagi qarorlardan birini qabul qiladi:
 Yoshlar sanoat zonalari hududiga investitsiya loyihasini joylashtirish va yosh tadbirkorlik subyektiga to‘g‘ridan to‘g‘ri yer maydoni yoki ishlab chiqarish maydonlarini ajratish to‘g‘risida;
 Yoshlar sanoat zonalari hududiga investitsiya loyihasini joylashtirishni asoslangan sabablarini ko‘rsatgan holda maqsadga muvofiq emasligi to‘g‘risida.
 Tashabbuskorlar tomonidan taqdim etgan ma’lumotlarning ishonchsizligidan dalolat beruvchi holatlar aniqlansa, bunday investitsiya loyihasini ko‘rib chiqish to‘xtatiladi.
 19. Quyidagi talablarga javob beradigan investitsiya loyihalari Yoshlar sanoat zonalari hududida joylashtirishda ustuvorlikka ega bo‘ladi:
 patent asosida ishlab chiqarishni yo‘lga qo‘yishni ta’minlovchi startap-investitsiya loyihalari;
 innovatsion mahsulotlar ishlab chiqarishga mo‘ljallangan investitsiya loyihalari;
 import o‘rnini bosadigan va eksportga yo‘naltirilgan raqobatbardosh mahalliy sanoat mahsulotlari ishlab chiqarishni nazarda tutuvchi investitsiya loyihalari;
 yaratiladigan yangi ish o‘rinlarining kamida 70 foizi yoshlar uchun mo‘ljallangan bo‘lishi, bunda bandligi ta’minlanmagan “Yoshlar daftari”ga kiritilgan yoshlarni ish bilan ta’minlashni nazarda tutuvchi investitsiya loyihalari.
 20. Ishchi guruhlar Yoshlar sanoat zonalarida joylashtirish uchun taklif etilgan investitsiya loyihalarini yuqoridagi mezonlardan kelib chiqib, eng maqbullarini tanlab oladi.
 21. Investitsiya loyihalarini tanlab olish maqsadida ishchi guruhlar:
 tanlov jarayonining shaffof o‘tkazilishini tashkil etadi va kiritilgan takliflarni oshkora tarzda ko‘rib chiqadi;
 tanlovda qatnashish uchun tashabbuskorlarning investitsiya buyurtmanomalarini ular olingan sanasi va vaqtini ko‘rsatgan holda qabul qiladi;
 unga yuklatiladigan boshqa funksiyalarni qonunchilik hujjatlariga muvofiq amalga oshiradi.
 Hujjatlarni ko‘rib chiqish va tanlov jarayoni bevosita nomzod hisoblangan barcha yosh tadbirkorlik subyektlari yoki ularning vakillari ishtirokida o‘tkaziladi.
 22. Yoshlar sanoat zonalari hududida investitsiya loyihasini joylashtirish uchun yer maydonlari chegaralarini belgilab berish Davlat soliq qo‘mitasi huzuridagi Kadastr agentligining tegishli tuman (shahar) bo‘limlari tomonidan ishchi guruhlarning xulosalari asosida 5 ish kuni ichida amalga oshiriladi.
 23. Yoshlar sanoat zonalari hududida yer uchastkalari elektron onlayn-auksion orqali ajratiladi, bo‘sh bino va inshootlar (davlat ko‘chmas mulk obyektlari) shartnoma asosida ijara to‘lovlari har yili Qoraqalpog‘iston Respublikasi, viloyatlar va Toshkent shahar hokimliklari tomonidan davlat ko‘chmas mulkidan foydalanganlik uchun belgilanadigan ijara to‘lovining eng kam miqdoridan oshmagan stavkalar bo‘yicha belgilangan tartibda ijaraga beriladi.
 24. Yosh tadbirkorlik subyekti tomonidan investitsiya loyihasi Yoshlar sanoat zonalari hududiga joylashtirilgan kundan boshlab uch oy davomida loyihani amalga oshirish bo‘yicha choralar ko‘rilmasligi, shuningdek, ishlab chiqarish maydonlari va (yoki) yer maydonlaridan ularga doir uzoq muddatli ijara shartnomada ko‘rsatilgan maqsaddan tashqari foydalanilishi ajratilgan yer maydoni yoki ishlab chiqarish maydonlarini qaytarib olish uchun asos bo‘ladi.
 25. Yoshlar sanoat zonalari hududida loyiha tashabbuskorlari quyidagi huquqlardan foydalanadi:
 o‘z mablag‘lari hisobidan qurilgan binolar va inshootlarga egalik huquqini qonunchilikda belgilangan tartibda rasmiylashtirish;
 o‘z mablag‘lari hisobidan rekonstruksiya qilingan yoki kapital ta’mirlangan bino va inshootlarni yosh tadbirkorlik subyekti tomonidan amalga oshirilgan investitsiya loyihasi foydalanishga topshirilgan sanadan boshlab uch yildan keyin, rekonstruksiya qilish yoki kapital ta’mirlash xarajatlarini chegirib tashlagan holda, belgilangan tartibda aniqlanadigan baholash qiymati bo‘yicha xususiylashtirish;
 investitsiya majburiyatlarini to‘liq bajarish sharti bilan (o‘z mablag‘lari hisobidan rekonstruksiya qilish va kapital ta’mirlashni amalga oshirmasdan), biroq investitsiya loyihasini amalga oshirish yakunlangan sanadan boshlab besh yildan keyin to‘lovlarni besh yil mobaynida teng ulushlarda amalga oshirish huquqi berilgan holda, belgilangan tartibda aniqlanadigan baholash qiymati bo‘yicha xususiylashtirish.
 26. Qoraqalpog‘iston Respublikasi, viloyatlar va Toshkent shahriga biriktirilgan tijorat banklari o‘zlariga biriktirilgan hududlardagi Yoshlar sanoat zonalarida o‘z mablag‘lari va jalb qilingan mablag‘lar hisobidan ishchi guruhining tavsiyasiga asosan lizingga yoki ijaraga berish maqsadida bino va inshootlar qurishi mumkin.
 27. Tijorat banklari tomonidan qurilgan bino va inshootlarni yosh tadbirkorlik subyektlariga lizingga berishda ular boshlang‘ich to‘lov sifatida mazkur obyektlar qiymatining kamida 10 foizlik qismini to‘lashi talab etiladi.
 28. Tijorat banklari tomonidan yosh tadbirkorlik subyektiga bino va inshootlarni lizing yoki ijaraga berish shartnoma asosida amalga oshiriladi.
 29. Ishchi guruhlar tomonidan investitsiya loyihalarining ma’qullanishi tijorat banki tomonidan bino va inshootlarning yosh tadbirkorlik subyektlariga lizing yoki ijara shartlari asosida ajratilishi uchun asos bo‘lib xizmat qiladi.
 30. Yoshlar sanoat zonalari faoliyatini tugatish haqidagi qaror Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan Vazirlar Mahkamasi hamda Investitsiyalar va tashqi savdo vazirligi bilan kelishilgan holda qabul qilinadi.
 31. Shahar (tuman) hokimliklari hamda ishchi guruhlar a’zolari, investitsiya loyihasi Yoshlar sanoat zonalari hududiga joylashtirilgan yosh tadbirkorlik subyektlari, shuningdek, manfaatdor tashkilotlar rahbarlari ushbu Nizom talablariga rioya etilishiga shaxsan mas’ul hisoblanadi.
 32. Ushbu Nizomning talablarini bajarishda yuzaga keladigan nizo va kelishmovchiliklar qonunchilik hujjatlariga muvofiq sud tartibida ko‘rib chiqiladi.
 1. Tuman (shahar) hokimi, ishchi guruh rahbari.
 2. Tuman (shahar) hokimining o‘rinbosari — investitsiyalar va tashqi savdo bo‘limi boshlig‘i, ishchi guruh rahbarining o‘rinbosari.
 3. Kadastr agentligining tegishli tuman (shahar) bo‘limi boshlig‘i.
 4. Biriktirilgan tijorat banki mas’ul xodimi.
 5. Savdo-sanoat palatasi huzuridagi Tadbirkorlikka ko‘maklashish markazi tegishli tuman (shahar) bo‘limi boshlig‘i.
 6. Yoshlar agentligining tegishli tuman (shahar) bo‘limi rahbari.
 7. Tegishli tuman (shahar) hokimining yoshlar siyosati, ijtimoiy rivojlantirish va ma’naviy-ma’rifiy ishlar bo‘yicha o‘rinbosari, ishchi guruh kotibi.
 1. Ushbu Nizom O‘zbekiston Respublikasi Investitsiyalar va tashqi savdo vazirligi huzuridagi Yosh tadbirkorlarni qo‘llab-quvvatlash jamg‘armasi (keyingi o‘rinlarda — Jamg‘arma) mablag‘larini shakllantirish, ulardan foydalanish va nazorat qilish tartibini belgilaydi.
 2. Jamg‘arma yuridik shaxs maqomiga ega emas va uning mablag‘lari O‘zbekiston Respublikasi Investitsiyalar va tashqi savdo vazirligining (keyingi o‘rinlarda — Vazirlik) alohida ochilgan g‘azna hisobvaraqlarida jamlanadi.
 3. Quyidagilar Jamg‘armaning mablag‘larini shakllantirish manbalari hisoblanadi:
 O‘zbekiston Respublikasining Tiklanish va taraqqiyot jamg‘armasi mablag‘lari hisobidan qaytarmaslik sharti bilan ajratiladigan 100 million AQSh dollar;
 xalqaro moliya institutlari, xorijiy hukumat moliya tashkilotlari, xorijiy banklar va xususiy moliya tashkilotlarining qarzlari;
 Jamg‘arma mablag‘larini tijorat banklari depozitlariga belgilangan tartibda joylashtirishdan tushadigan daromadlar;
 qonunchilik hujjatlarida taqiqlanmagan boshqa manbalar.
 4. Jamg‘arma mablag‘lari tijorat banklari orqali yo‘naltiriladi.
 5. Quyidagilar Jamg‘arma mablag‘laridan foydalanishning asosiy yo‘nalishlari hisoblanadi:
 tashqi bozorlarda talab katta bo‘lgan va importning o‘rnini bosuvchi, yuqori qo‘shilgan qiymatli mahsulotlar ishlab chiqarish bo‘yicha zamonaviy ishlab chiqarishlarni tashkil etish hamda xizmatlar ko‘rsatish sohasidagi loyihalarni moliyalashtirish;
 meva-sabzavot va qishloq xo‘jaligi mahsulotlarini chuqur qayta ishlash, saqlash va qadoqlash, to‘qimachilik, poyabzal va charm-galantereya, ekologik jihatdan xavfsiz kimyo, farmatsevtika, oziq-ovqat, elektrotexnika sanoati, mashinasozlik, zamonaviy qurilish materiallari, hunarmandchilik hamda axborot-kommunikatsiya texnologiyalari sohalaridagi loyihalarni moliyalashtirish va boshqa yo‘nalishlarda yangi zamonaviy ishlab chiqarishlarni tashkil etish;
 mahalliy xomashyo va materiallar negizida mustahkam kooperatsiya aloqalarini o‘rnatish hamda yuqori texnologiyali mahsulotlar ishlab chiqarishni mahalliylashtirish jarayonlarini chuqurlashtirish sohasidagi loyihalarni moliyalashtirish.
 6. Jamg‘arma faoliyatini boshqarish va uning mablag‘larini taqsimlash Vazirlik tomonidan amalga oshiriladi.
 7. Vazirlik:
 har yili 25-dekabrgacha Jamg‘armaning kelgusi yil uchun ish-rejasini ishlab chiqadi va tasdiqlaydi;
 zarur hollarda tasdiqlangan daromadlar va xarajatlar rejalariga tegishli o‘zgartirishlar kiritadi;
 Jamg‘arma mablag‘laridan maqsadli va samarali foydalanilishini nazorat qiladi;
 Jamg‘arma mablag‘larini shakllantirish, ulardan maqsadli va samarali foydalanish bilan bog‘liq boshqa vazifalarni amalga oshiradi.
 8. Jamg‘arma hisobidan ajratiladigan moliyaviy resurslar tijorat banklariga quyidagi shartlarda taqdim etiladi:
 moliyaviy resurslarni taqdim etish bir yo‘la bir tadbirkorlik subyekti uchun 100 ming AQSh dollari ekvivalentidan oshmagan miqdorda 7 yilgacha muddat bilan;
 qiymati 100 ming AQSh dollari ekvivalentigacha bo‘lgan investitsiya loyihalarini Jamg‘arma mablag‘lari hisobidan moliyalashtiriladi, undan oshgan qismini qarorda nazarda tutilgan imtiyozlarsiz, tijorat banklari orqali umumiy tartibda taqdim etiladi;
 olingan moliyaviy resurslar bo‘yicha tijorat banki o‘z marjasi miqdorini yillik milliy valyutadagi kreditlar bo‘yicha 4 foiz, xorijiy valyutadagi kreditlar bo‘yicha 1 foizdan oshirmasdan;
 moliyaviy resurslardan foydalanish uchun alohida hisobvaraq ochilgan holda;
 olingan moliyaviy resurslardan yosh tadbirkorlik subyekti tomonidan maqsadli foydalanilishini monitoring qilib borish hamda moliyaviy resurslarni o‘z vaqtida qaytarilishi ustidan nazorat o‘rnatish asosida;
 moliyaviy resurslar tijorat banklariga Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasining qaroriga asosan bir yosh tadbirkorlik subyekti uchun bir yo‘la ekvivalentda 500 ming AQSh dollaridan oshmagan miqdorda 7 yilgacha muddat bilan taqdim etilishi mumkin. Bunda kredit miqdori ekvivalentda 500 ming AQSh dollarigacha bo‘lgan investitsiya loyihalari Jamg‘arma mablag‘lari hisobidan moliyalashtiriladi, undan oshgan qismi esa ushbu qarorda nazarda tutilgan imtiyozlarsiz, tijorat banklari orqali umumiy tartibda taqdim etiladi.
 9. Tijorat banki Jamg‘armadan moliyaviy resurslar olish uchun Jamg‘arma bilan qonunchilik hujjatlarida belgilangan tartibda bosh kelishuv tuzadi.
 Bunda, bosh kelishuvda mazkur Nizomda belgilangan shartlarni va tartiblarni inobatga olgan holda tomonlarning huquqlari, majburiyatlari va javobgarliklari, moliyaviy resurslarni taqdim etish va ulardan foydalanish shartlari va muddatlari belgilab qo‘yiladi.
 Investitsiyalar va tashqi savdo vazirligi va uning hududiy bo‘linmalari rasmiy veb-saytlari, ommaviy axborot vositalari va ijtimoiy tarmoqlarda bosh kelishuv tuzilgan banklar haqida doimiy ravishda ma’lumotlar yetkazib boradi. 
 10. Tijorat banklari o‘zlarining ichki nizomlari qoidalari bilan bir qatorda yosh tadbirkorlik subyektini Jamg‘arma mablag‘lari hisobidan moliyalashtirishda quyidagi shartlarning bajarilishini tekshirib boradi:
 tashabbuskorning kredit qarzdorligi va salbiy kredit tarixi bo‘lmasligi;
 Jamg‘arma moliyaviy resurslari hisobidan avval olingan mablag‘lar to‘liq qaytarilgan bo‘lishi.
 11. Tijorat banklariga moliyaviy resurslar taqdim etish Jamg‘armaning mavjud mablag‘lari doirasida, milliy valyutadagi kreditlar bo‘yicha 10 foiz stavkada, xorijiy valyutadagi kreditlar bo‘yicha 2 foiz stavkada amalga oshiriladi.
 12. Bosh kelishuv tuzgan tijorat banki moliyaviy resurslar olish uchun Vazirlikka ushbu Nizomga 1-ilovada keltirilgan shaklda buyurtmanoma taqdim etadi.
 Buyurtmanoma to‘g‘ridan to‘g‘ri, pochta aloqa xizmati vositasida yoki elektron shaklda axborot tizimlari orqali tegishli tijorat banki mas’ul rahbarining imzosi bilan tasdiqlangan holda taqdim etiladi.
 Taqdim etilgan buyurtmanomadagi ma’lumotlarning haqiqiyligi uchun tijorat banki javobgar hisoblanadi.
 13. Tijorat banklari tomonidan kiritilgan buyurtmanoma Vazirlik tomonidan 10 kungacha muddat ichida ko‘rib chiqiladi.
 Buyurtmanoma moliyalashtirish turi, miqdori, muddati hamda mazkur Nizomda belgilangan boshqa talablarga va shartlarga muvofiqligi nuqtai nazaridan ko‘rib chiqiladi.
 14. Vazirlik buyurtmanomani ko‘rib chiqish yakuni bo‘yicha qabul qilingan qaror to‘g‘risida pochta aloqa xizmati vositasida yoki elektron shaklda axborot tizimlari orqali tijorat bankiga bildirishnoma (qaror nusxasini ilova qilgan holda) yuboradi.
 Bildirishnomada moliyaviy resurslar (to‘liq yoki qisman) ajratilishi yoki rad etilishi sabablari ko‘rsatiladi.
 15. Tijorat banki moliyaviy resurslar ajratilishi ko‘rsatilgan bildirishnomani olgan kundan boshlab, uch ish kuni ichida belgilangan tartibda yosh tadbirkorlik subyekti bilan hujjatlarni rasmiylashtiradi hamda Vazirlikka mazkur Nizomga 2-ilovada keltirilgan shakl bo‘yicha tijorat bankining mas’ul rahbari tomonidan imzolangan talabnoma va reyestrini kiritadi.
 Ushbu hujjatlar to‘g‘ridan to‘g‘ri, pochta aloqa xizmati vositasida yoki elektron shaklda axborot tizimlari orqali kiritilishi mumkin.
 Tijorat banki moliyaviy resurs ajratilishi rad etilgan hollarda bu to‘g‘risida buyurtmanoma bergan yosh tashabbuskorga tegishli qaror qabul qilingan kundan boshlab uch ish kuni ichida ma’lum qiladi.
 16. Vazirlik tomonidan tijorat banklaridan mazkur Nizomning 8 va 10-bandlarida ko‘rsatilgan hujjatlardan tashqari boshqa hujjatlar talab etilishiga yo‘l qo‘yilmaydi.
 17. Jamg‘arma hisobidan tijorat banklariga yoshlar sanoat va tadbirkorlik zonalari hududida ishlab chiqarish va xizmat ko‘rsatish uchun binolar qurish maqsadlariga moliyaviy resurslar Jamg‘armaning moliyaviy ko‘rsatkichlari va uning resurs bazasidan kelib chiqqan holda beriladi.
 18. Jamg‘arma mablag‘lari hisobidan tijorat banklariga yoshlar sanoat va tadbirkorlik zonalarida bino qurishga lizing asosida beriladigan moliyaviy resurslar milliy valyutada yillik 10 foiz miqdorida taqdim qilinadi.
 19. Tijorat banklari tomonidan qurilgan binolarni yosh tadbirkorlik subyektiga lizing asosida berish milliy valyutada yillik 14 foiz stavkada amalga oshiriladi.
 20. Binolarni qurish, sotish va ijaraga yoki lizinga berish tijorat banklarining sho‘ba tashkilotlari (investitsiya kompaniyalari) orqali ham amalga oshirish mumkin.
 21. Yosh tadbirkorlik subyekti boshlang‘ich to‘lov sifatida lizingga beriladigan bino qiymatining 10 foizini tashkil etadigan qismini to‘laydi.
 22. Tijorat bankiga moliyaviy resurslar taqdim etish rad etilishi uchun quyidagilar asos bo‘ladi:
 mazkur Nizomning 8 va 10-bandlarida nazarda tutilgan shartlardan biri yoki ularning bajarmasligi;
 tijorat banki tomonidan taqdim etilgan buyurtmanomada mazkur Nizomning 13-bandida belgilangan tartibda o‘rganishlar natijasida ishonchsiz va noto‘g‘ri ma’lumotlarning mavjudligi yoki ma’lumotlar buzib ko‘rsatilganligi.
 23. Mazkur Nizomning 22-bandida ko‘rsatilgan holatlar va asoslardan ko‘ra boshqa sabablarga ko‘ra moliyaviy resurslar taqdim etish rad etishiga yo‘l qo‘yilmaydi. 
 24. Tijorat banki buyurtmanoma bo‘yicha rad etish to‘g‘risida bildirishnomada ko‘rsatilgan rad etish uchun asos bo‘lgan sabab va kamchiliklarini bartaraf etgan holda, bildirishnoma olgan kundan boshlab 10 ish kuni mobaynida moliyaviy resurslar olish uchun Vazirlikka qayta buyurtmanoma taqdim etishga haqli.
 25. Vazirlik buyurtmanoma takroran kelib tushgan kundan boshlab bir ish kuni ichida unda ko‘rsatilgan ma’lumotlarning buyurtmanoma va bildirshnomadagi ma’lumotlarga muvofiqligini tekshiradi hamda ma’lumotlar to‘liq muvofiq bo‘lgan taqdirda tegishli moliyaviy resurslarni tijorat bankining alohida ochilgan hisobvarag‘iga o‘tkazib beradi.
 26. Jamg‘arma o‘z mablag‘lari hisobidan yosh tadbirkorlik subyektining investitsiya loyihalarini to‘g‘ridan to‘g‘ri milliy valyutada yillik 14 foiz, xorijiy valyutada esa 3 foiz miqdorida moliyalashtirishi ham mumkin.
 27. Jamg‘arma tomonidan o‘z mablag‘lari hisobidan to‘g‘ridan to‘g‘ri moliyalashtirish tartibi Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasi tomonidan belgilanadi.
 28. Jamg‘arma mablag‘laridan foydalanish bo‘yicha hisob va hisobotlar Vazirlik tomonidan yuritiladi.
 29. Jamg‘arma mablag‘larining taqsimlanishi bo‘yicha yillik hisobot har yili 15-yanvargacha Vazirlik tomonidan ko‘rib chiqiladi va tasdiqlanadi.
 30. Jamg‘armaning joriy yilda foydalanilmay qolgan mablag‘lari O‘zbekiston Respublikasi Davlat budjetiga olib qo‘yilmaydi va ulardan keyingi yilda foydalaniladi.
 31. Jamg‘arma mablag‘laridan maqsadli va samarali foydalanilishi uchun mas’uliyat Vazirlik zimmasiga yuklatiladi.
 32. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladilar.